Cesarhanmun/geonobi-data huggingface dataset:
地名: 南原 (全羅道, 都護府)
年: 1489.0

○命召領敦寧以上、議政府。 沈澮、尹弼商、盧思愼、李崇元、鄭蘭宗等詣賓廳。 傳曰: "崔興孫納家基於李鐵堅, 其言根已露, 卿等分辨之。" 於是召執義金楣、持平朴承爚問之。 楣言臣戊戌年爲兵曹佐郞, 臣之族兄南原人朴叔芬來寓興孫家。 臣往見之, 問家直婢曰: ‘此是誰家?’ 婢言: ‘崔興孫家也。 家基本廣闊, 吾主以其半贈與李鐵堅矣。’ 及臣爲金堤郡守, 往扶安縣, 縣人金胤孫來見臣。 語及崔興孫事, 胤孫言: ‘崔興孫專以干謁李鐵堅, 得仕宦于朝。’ 臣聞之, 心固識之矣。 今正月十二日, 本府會議, 朴承爚言: ‘近來司諫院啓崔興孫事, 或言或箚, 本府無一言可乎?’ 臣答曰: ‘此言固當。’ 仍以臣之所聞語之。 仍謂承爚曰: ‘君之父家與興孫家不遠, 君若聞見則可知矣。’ 翌日與大司憲同坐, 議崔興孫事, 臣謂曰: ‘余之所聞, 恐不實, 令朴持平更加聞見可也。’ 承爚笑而不答。 大司憲乃曰: ‘持平必細聞矣。 往者成任爲吏曹判書, 隣人金祚托稱買賣, 以家舍贈與, 臺諫駁議治罪。 今興孫亦不當以家基賂大臣也。’ 令持平朴承爚論啓。 其後朴承爚詣書筵, 與司諫鄭淮語此事, 淮曰: ‘予亦聞之, 欲啓之而未知其實。 他人亦有所聞矣。’" 承爚所言, 與金楣之言同。 沈澮等以是入啓, 傳曰: "召鄭淮問之。" 淮來啓曰: "李鐵堅、崔興孫家在路傍, 臣嘗見鐵堅家侵占興孫家基, 心固疑之。 然不可以疑似之事上達, 及聞持平朴承爚之言, 與前所疑果合, 幷錄於箚子。" 傳曰: "爾等所謂 ‘衆所共知, 武林騰藉’, 之辭, 此何等語耶?" 承爚啓曰: "臣所謂 ‘衆所共知, 武林騰藉’, 臣等非聞於家家戶戶。 凡人與人共語, 若遇臺諫, 卽止而避之。 以此觀之, 其及於臺諫所聞者, 必儕輩所騰說者也。 臣爲臺官, 不敢含默, 以實啓之耳。" 傳曰: "此雖臺諫之言, 實未免於貝錦也。 予欲治罪, 於卿等意何如?" 弼商等啓曰: "臺諫所啓 ‘衆所共知, 武林騰藉’ 之言, 皆歸於虛誕, 上敎允當。 然古人云: ‘言雖不中, 亦不加罪。’ 請優容。" 傳曰: "予斟酌爲之。" 執義金楣、司諫鄭淮、持平朴承爚俱請避嫌。 傳曰: "臺諫以正直爲心, 以實事論劾可也。 今金楣以舊所微聞之說, 發於臺中, 鄭淮以往來之間, 臆度疑似, 發於院中, 承爚徒聞臺中之浮言而啓之, 皆非矣。 予當斟酌。"

○全羅道觀察使李淑瑊啓: "南原人前牧使尹孝孫登第, 仕至舍人, 以兩親居南原, 請辭職歸養, 廷議多之, 補長興府使。 及父死, 哀毁幾滅性, 喪制一依《家禮》。 服闋爲參議, 以母老請辭職, 除全州府尹, 舁母之任, 夫婦必躬自調膳以進。 秩滿還朝, 又辭職歸養, 朝夕之奉, 必具甘旨。 歲時伏臘, 必置壽尊, 大會鄕黨親戚以歡樂之。 日與子弟躬親漁獵, 以供滋味, 常令子姪兒孫隣里老嫗娛侍左右, 使之醉飽, 以慰母心。 一弟家貧, 母常以爲憂, 與之粟百斛, 其弟亡一奴, 又與一奴, 母感泣曰孝子也。 及拜羅州牧使, 養母愈謹。 未幾母死, 執喪以禮。 及葬連數郡, 大雨, 獨葬處七八里間雲陰不雨, 葬畢大雨, 人稱誠孝所感。 廬墓三年, 日必四尊, 尊必哭泣, 鄕黨稱其孝。 礪山人朴致林妻良女莫德, 夫亡不出鄕井, 家內立神主, 朝夕設奠, 一如平生。 朔望則必上塚設祭, 至今二十年間, 不懈益虔。 同郡人金順福欲娶之, 莫德誓死不從, 訟于官, 竟罪順福, 全節守義, 近古所罕。 請崇奬二人, 以礪風化。" 禮曹據此啓: "凡孝友節義褒奬之典, 最是興化重事。 今孝孫等事, 觀察使只據鄕人之言, 不詳究其實。 且孝孫所行雖是實行, 有家法士大夫職分當爲, 非甚絶異之事也。 但莫德以田野愚婦, 能全婦道, 守信不變, 誠可嘉尙。 請令觀察使詳加覈實以啓。" 從之。
地名: 南原 (全羅道, 都護府)
年: 1491.0

○司憲府掌令李琚來啓曰: "吏曹云: ‘爲敦寧正者無其人。’ 其言非也。 朝廷豈無人可爲敦寧正者乎? 若無其人, 敦寧府非治事之官, 姑闕焉可也。 何必以副正陞授乎? 李績之患得患失, 令臣等斥言之, 大抵臺諫與同僚僉議可否, 然後或言或疏, 例也。 績爲正言, 獨製疏章, 袖來自達, 其時士論, 以袖中上疏譏之, 此卽患得也。 後遞南原判官, 拜禮曹正郞, 俄遷工曹正郞, 恐終失六曹郞官, 不交代而來, 此卽患失也。 且聞傳敎旣降赦文, 而又罪季通、自建, 是失信也。 臣等謂, 李季通自云: ‘以米十五碩、緜布十餘匹, 給兄叔通之奴。’ 安知不自取之? 愼自建, 以都事亦參殿最, 而受守令贈遺。 大抵贓汚不在赦列, 雖錄贓案, 亦非失信也。 李淑瑊、崔瓘之罪, 亦不可棄。" 傳曰: "以昌臣授敦寧正爲未便, 若授他司正則如之何? 李績事, 將議于大臣。 季通、自建, 可依所啓。 淑瑊, 旣罷職, 復何加哉? 崔瓘雖受贈, 非自求請, 又非庸流, 若以赦前事, 追論科罪, 則於大體何如?" 琚曰: "昌臣, 有罪之人, 敦寧府尙不可, 況他司乎?" 傳曰: "昌臣, 有才又能漢語, 其人不可廢棄也。 以我褊小之國, 人才幾許, 不可以小過捨之也。 且一有過失而終身棄之, 則孰能改過而自新乎? 予觀今世有罪者, 雖或可疑, 必毁之而後已, 昌臣之罪, 非故犯, 乃其妻所爲也。 予觀昌臣, 前任弘文館, 雖知其心, 豈能盡知乎? 掌令與昌臣同任弘文館矣, 足以識其心矣。" 琚啓曰: "臣與昌臣, 同任五、六年矣, 然何以識其心乎? 臣未曾見其過失, 然而不勝情欲, 陷於財利, 其過孰大於是? 請改正。" 不聽。 命琚參宴。

○御經筵。 講訖, 執義李禮堅啓曰: "銀溪道察訪尹興莘, 以修理驛館有功, 命陞授正。 臣等論其太過, 命議宰相, 不知其終。" 上問左右。 特進官趙益貞對曰: "臣嘗爲江原道監司, 見興莘, 質直不貪人也。 其館宇修理時, 驛卒不以爲弊, 是亦可嘉, 國家嘗慮驛卒凋耗, 以諸司奴婢分給於直路驛站, 其分給奴婢, 生産繁盛, 已充其數, 則餘丁或立選上, 或納貢布, 以此一家兩役, 父爲驛卒, 子爲選上, 皆訴其冤矣。 諸驛雖有修理之功, 前此察訪, 苟延日月, 以待箇滿, 無一修理者矣。 臣意, 雖授此職無妨。" 上曰: "論功陞職, 欲以礪後人耳。" 司諫黃事孝曰: "興莘, 以六品之職陞三品太過, 遞授東班職可矣。" 領事洪應曰: "興莘, 考其踐歷, 雖授僉正、副正, 亦足矣。" 上曰: "其考歷任。" 益貞又啓曰: "江原道土田瘠薄, 人民凋耗, 國家業已募民徙之, 然一道戶數不過一萬二千餘戶, 下道一邑之戶或至三萬, 是一邑倍有江原一道之戶矣。 直路諸驛, 旣分給奴婢, 可以迎來送往, 唯小路驛館奴婢, 只有一、二家, 馬匹亦數少, 小路驛館, 亦分給奴婢何如?" 應曰: "諸驛凋殘, 不止於此, 若一開端, 必援例而請之矣。" 知事魚世謙曰: "非特驛路無奴婢, 諸邑亦然, 雖百人訴狀, 勢不得聽理, 所以然者, 若許一邑, 則餘皆援例矣。" 上曰: "令該司議啓。" 事孝又啓曰: "高山里軍功, 論賞過重。" 應啓曰: "己亥年雖有深入彼地之功, 然其斬獲率皆老弱; 高山里斬獲, 則皆桀驁壯健之人。 彼虜亦言於遼東曰: ‘幾至百名敗死於朝鮮。’ 若是則斬獲甚多矣。" 上曰: "己亥年軍功, 一等或加三資, 或加二資, 今此則一等皆授三資, 故臺諫如此論啓矣。 然高山里之擧, 比諸己亥年, 等爲有功矣。" 禮堅啓曰: "用人當取其心行, 李績爲正言時, 旣共議同僚而獨疏, 今又上疏, 欲辨患得、患失之狀, 而疏語與禁府招辭皆牴牾, 爲士者不可如此用心而立朝。" 上問左右。 應對曰: "臣嘗鞫此事, 績初與同僚共議製疏而久不斤正, 故獨進。 其遞南原判官也, 謂有府使, 雖不交代上來無妨, 此亦窄狹料事之錯也, 以此指爲鄙夫。 古人於鄙夫釋之曰: ‘小則吮癰舐痔。’ 此皆瑣屑諂媚之態也, 如此小事, 指爲鄙夫, 則朝中無全人矣。" 上曰: "觀其招辭, 同僚非不知也。 久遠之事, 豈可追論抵罪?"
地名: 南原 (全羅道, 都護府)
年: 1497.0

○掌令安瑭啓: "全羅道節度使元仲秬畜妾於營中, 常役營婢數十, 治女功。 且巡行各官時, 常令軍士定期待候, 而故緩數日乃到, 軍士已聚而還散, 遂徵贖甚酷, 竝與其旅帥隊正、色吏、守令而贖之。 故各官旅帥隊正, 畏其點檢苛刻, 預收旅內軍士布物, 以賂仲秬妾子元同及孽族申成, 其所受賂、徵贖綿布, 無慮數千匹, 而竝令各驛輸送于南原姻家。 爲其子崇祖, 欲買南原住金良孫家, 令申成齎給綿布一千七百匹, 而其家不欲賣, 拒而不受。 其他貪汚不法之事, 亦多類此, 一道軍卒, 怨口嗷嗷, 請亟遞仲秬, 特遣朝官, 推鞫抵罪。" 傳曰: "其速遞, 遣直提學李世英鞫之。"
地名: 南原 (全羅道, 都護府)
年: 1498.0

○尹弼商啓: "柳子光云: ‘外方生員、 進士, 自稱司馬所。’" 子光遽曰: "吾當啓之。" 遂啓曰: "南原、咸陽皆臣本貫, 故臣親見之。 生員、進士別立一所, 名曰: ‘司馬。’ 私相聚集, 群飮橫議。 於人吏少有不愜, 輒鞭撻。 留鄕品官多是老劣, 故一邑人吏, 蔑視留鄕所, 反附司馬所, 其弊不貲。 爲守令者, 非徒不能禁之, 反給奴婢, 以典其所殖穀貨。 國家所設留鄕之外, 又有此輩私立一所, 甚不可。" 弼商啓: "七國之處士, 東漢之黨人, 趙宋
              洛、蜀黨, 近日金宗直姦黨, 皆成於群聚橫議, 如此之風, 所宜痛革。 請下書八道監司, 凡所謂司馬所, 一切革罷。" 子光謂弼商曰: "洪裕孫事, 亦可啓也。" 弼商啓: "南陽府有貢生洪裕孫者, 能詩文, 然行己甚怪。 與年少六、七輩爲黨, 自稱某也程, 某也朱, 時會江上人家, 着逍遙巾, 相與群飮誹謗。 嘗赴試, 不肯製述, 終日沈酣, 或書戲語而出。 此輩久在都下, 必詿誤後生, 請尋捕, 屛諸遐方。" 傳曰: "外間如此事, 予何得聞? 卿等此啓, 予甚嘉之。" 遂命義禁府尋捕裕孫。
地名: 南原 (全羅道, 都護府)
年: 1512.0

○甲戌/御朝講。 持平尹宕曰: "近來雖細事, 皆收議。 若難斷之事, 則博採群議可也, 小小之事, 亦皆收議, 則無聖上睿斷之意, 而權歸於下, 國事將日非矣。 先自聖念商量而後, 以收群議可也。 臺諫有言, 每下問于該司, 臺諫非一二員, 豈不商度而啓之乎? 信該司而不信臺諫, 此輕重失序矣。" 又與獻納金璇啓前事, 不允。 領事柳順汀曰: "京畿失農, 各官或定使者, 來京邸捧納, 而使者倍數徵之。 雖納一斗之物, 或徵二斗, 至於贈遺人情之物, 亦倍數徵之。 以此百姓, 尤至於困苦。" 宕曰: "民間以貢物之納, 尤不得聊生。 法有防納者全家入居, 而其利甚重, 故禁不能止, 本府時方推之矣。" 順汀曰: "防納之弊, 固非偶然。 臣聞之, 藥材隨月採取, 以時齎納, 而近不如法。 兩醫司下人等, 拾取久陳棄置藥材, 洗淨以防納, 各官上送新藥材, 使不得納, 故藥亦無效, 而防納者濫徵價物。 如此奸僞之事數多, 宜痛懲。" 上曰: "使禁戢奸僞則可也, 然事發而得罪, 予未之聞也。" 順汀曰: "臣聞南原品官强悍, 府內才、白丁本二千餘人, 皆爲品官所使。 一品官率三四十人, 而使居於其家圍內, 衙前未得督出, 守令若推尋, 則必中毒。 且役使官奴婢, 如父祖奴婢。 懦弱守令, 或成給立案, 至於官無可使之人。 其爲弊已久, 守令亦不能禁戢。 如此品官, 當令推察, 已甚者治以大罪, 則庶幾無如此之弊矣。" 上曰: "品官作弊, 非獨南原, 下三道必皆然矣, 不可一一糾察。 今新監司若知此弊, 則亦當糾察矣。"
地名: 南原 (全羅道, 都護府)
年: 1514.0

○甲戌/ 御朝講。 執義尹殷弼、正言曺漢弼論啓前事, 又啓罷榜事, 皆不允。 漢弼曰: "上之勵精求治, 可謂至矣。 然凶荒連年至於如此, 臣未知何故也。 竊見之, 議政府於朝廷之事, 當無不摠治, 今之三公, 專無所爲之事, 徒持虛名而已, 六曹公事, 各自出納, 而政府不知焉。 凡刑獄、民怨之事, 三公與六卿同議爲之, 則庶政得以諧和矣。" 上曰: "近者災變非常, 予甚不安。 當側身修行, 應天以實, 故昨日與大臣, 講究致災之由耳。" 領事鄭光弼曰: "軫念百姓之怨悶如此, 則民庶幾得蒙實惠, 而民之困苦猶如此者, 不知何故也。 臣聞, 慶尙道之民, 尤甚困苦, 國家將何所倚賴乎? 倭奴雖遵約束, 不可弛備, 故本道軍, 分三番防戍。 若分爲四番, 則軍士稍得寬休云, 且其中尤困苦者, 選上奴也。 國家, 不得已定其價布之數, 而下人侵督濫徵, 令刑曹受其價布, 分給爲當。 且步、正兵事, 亦爲可悶。 南原、淳昌等處, 尤甚耗亡, 裁減其額, 使民力得休爲便。" 檢討官尹止衡曰: "臣於鄕村見之, 凡良民才逾十一二歲, 告官待年, 塡差軍保, 故無匿丁矣。 步兵, 春而上番者, 不閱月, 卽又上番, 守令不察疏、數, 徒委下吏, 上下其手, 故富者賂而規避, 貧者頻數上番, 終不能當, 流移失所。 且以閑良, 遽命赴防, 擧無軍裝, 亦無保率, 赴防之時, 妻子哭送, 一二度往來, 家儲䔽盡, 民之怨瘼, 未有甚於此者也。 兵、水使, 若有闕軍, 則故不推之, 例徵緜布, 僉使、萬戶, 亦皆如此, 須使兵、水使, 有畏忌之心, 勿使恣行可也。 臣親見風水之變, 大木多拔, 屋瓦皆飛, 路邊大石皆移, 鴟鴞爲風木振蕩, 死而墜落, 多積於地。 以古事見之, 未有如此之甚。 一女有冤, 六月飛霜, 況今百姓之怨如是乎?"

○丁未/御朝講。 鄭光弼曰: "邇來屢有災變, 至爲驚駭。 避殿、減膳, 亦似循例。 國事日非, 恬然度日, 冥冥之中, 先示告戒, 而猶未知耶? 臣常念于中, 而未得其故也。 古云: ‘當局者迷, 傍觀者明’。 若下旨求言, 豈無能言者乎?" 大司諫金世弼曰: "壬申年, 柳順汀啓以‘南原等官土豪、品官, 冒占白丁之弊。’ 臣適授監司, 親承傳敎, 到界搜括, 其濫占匿使, 多至五六十, 官奴婢亦多隱接役使, 臣未及畢推而遞, 至今不啓。 更命搜括啓聞, 何如?" 上曰: "下諭問之可也。" 大司憲宋千喜曰: "臣前爲慶尙道監司時, 土豪、品官之最强者, 推覈而徙邊矣。 其後孫仲暾語臣曰: ‘土豪, 尙有未及制者, 昌寧、靈山等處, 有數三土豪, 至於田稅, 亦不納官云。’ 耕食國土, 而至於不稅, 頑惡孰甚? 固宜推懲。 金安國前日言: ‘咸安有李季賢者, 家匿才白丁, 多至三十餘人, 人之牛馬, 公然牽來, 其主見之, 畏不敢訴; 有一全羅道人, 推捉逃奴于其家, 右人要諸路殺之, 投之江中。’ 土豪之强暴類此, 不可不深治痛懲。"
地名: 南原 (全羅道, 都護府)
年: 1536.0

○庚辰/御朝講。 上曰: "殺人之事至重, 而近來檢屍官, 專不用心爲之。 南原府使金權, 濫刑殺人, 淳昌郡守李緯、任實縣監李叔男, 以檢屍官, 庇護隣官, 以病死檢屍, 至爲非矣。 姑停照律, 而更問可也。" 領事金謹思曰: "殺人公事, 不可不詳, 大抵京外檢屍, 專不用心矣。" 大司憲蔡無擇曰: "金權公事, 初推時, 前臺長之事, 未可知也, 今則臣參推初覈, 檢屍官李叔男, 已爲罷黜, 不更推之, 李緯則今方推之, 而緯以南原爲都護官也, 亦欲庇護, 以病字書塡, 至爲非矣。 但監司, 以公罪依例照律, 此似爲未穩。 今更移文問之。" 上曰: "大抵如此不用心者, 窮極推治, 然後可也。" 無擇曰: "近者漣川之地, 有寡婦上京時, 寡婦之奴, 以漣川轎軍, 欲越境肩來, 不從, 打殺之。 屍親將告狀, 漣川三公兄, 與殺之者, 同賂尸親而和論, 乃至三四朔之後, 殺之者拔塚將盜尸。 其父呈訴, 事乃發覺。 尸身則今已腐爛, 固爲難檢矣, 如此事, 不可不治, 府中聞之, 時方公事矣。 大事出於境內, 漣川倅非不知也, 欲先罷後推, 行移于本道監司, 時未回報, 故未敢啓耳。" 上曰: "近者聞京畿近處, 有被殺之尸, 義禁府推其根脚, 而終不得之。 如此慘酷之事數多, 至爲惻然。" 大司諫柳世麟曰: "大閱後連三日講武, 則今年雖節晩, 十月望時, 日氣必寒, 又有雨雪, 人馬多有凍傷之弊。 且自宿所, 至講武處甚遠, 下人之弊, 雖不可計, 而上體勞動, 亦爲甚矣。 連三日講武, 其弊不貲, 二日後還宮似便。" 無擇曰: "以獻陵行幸事, 收議于大臣。 未知大臣之意何如也, 八月十日間, 日候尙熱, 獻陵距京五十餘里。 風塵往還, 上體勞動, 至爲可慮。 且今年有大閱之事, 勞民太甚矣。 況來月初旬, 禾穀滿野, 獻陵洞口亦隘, 人馬踏害, 寧有旣乎? 姑待明年, 亦爲不妨。" 上曰: "所言當矣。 予亦知今年有大閱講武之事, 弊甚多矣。 然近京諸陵, 皆二三展謁, 而獨獻陵, 則一拜而已, 故欲爲親祭矣。 九月初生似可, 而其時, 則大閱臨近, 京畿各官多事, 故不能爲之。 明春二月間, 亦可爲之, 而恐妨農務, 不得已於來月初十日及望後間爲之耳。" 侍講官蔡洛曰: "書徒之法, 至矣, 然前日圓點之時, 計朝夕爲一點, 故生員、進士, 恒留泮宮。 今則只以書徒爲點, 故着名之後, 皆卽下來, 夜則齋宇皆空, 反無勸學之意。 且祭享之事, 果不如古, 厲祭之時, 位版皆無, 臨時造作, 書以用之, 其不敬甚矣。 外方鄕校, 徒爲文具, 而祭服祭器, 專不備數。 況望其精潔乎? 此等事, 各別摘發治罪何如?" 謹思曰: "臣居泮之時, 李克增、洪貴達、成俔、權健爲師長, 勸勵儒生, 故其時諸儒雲集。 諸生之趨向, 在師長之力不力如何耳。" 參贊官南世健曰: "儒生不就學, 故不得已立書徒之法矣, 但臣聞之, 儒生之聚學, 如軍卒之逢點, 只修書徒, 而不務爲學。 此法不知其行之悠久, 其於勸學之方, 臣未知其可也。 嚮者都會之擧, 以名付館學者, 無遺入試, 今者以書徒多數者許赴, 能文之士, 皆不得入試, 恐妨於國家取人之意也。 大抵以書徒責儒, 則儒以着名爲務, 以學業爲末, 其於勸奬之意, 果何如也? 昔漢
              明帝時, 環橋門而觀聽者, 以億萬計, 唐
              太宗時, 升講筵者, 八千餘人。 自上若誠心, 而率下, 則下必誠心, 而效則也。 臣爲儒時, 柳崇祖爲大司成, 勉旃敎誨不倦, 故其時學者雲集, 隣宮狹阨, 有不能容, 故亦欲增營學宇, 而不果。 師長有德望, 則儒生自然興起矣。 《詩》曰: ‘文王壽考, 何不作人?’ 此詠文王作人之美意也。 學生之趨向, 雖在於師長之賢, 自上亦不可不勉也。" 上曰: "法者, 不可隨立隨毁。 書徒之外, 別有勸學之方, 則可矣, 如無可勸之道, 莫如久守此法, 申明勸學之敎矣。"
地名: 南原 (全羅道, 都護府)
年: 1537.0

○甲戌/憲府啓曰: "司果任楨, 性行悖戾, 一家待兄弟之間, 極爲乖理。 其弟樑, 爲南原府使時, 楨以覲母下去, 適樑得病垂死, 出避於外, 幾二十餘日。 一不往見, 棄而上來也。 衙屬知樑必死, 以治喪及老母護還之事, 反覆止之, 略不顧念, 忍棄上來, 不數日樑死。 其母子兄弟之間, 戕敗極矣, 請削去仕版。 南學下典等,
                【奴婢之稱也】
              招巫女于明倫堂, 大設野祭。 兼敎授柳公權ㆍ金希聖、兼訓導金允悌ㆍ金守雍等, 知若不聞, 略不爲怪, 棄置不問, 至爲無識。 請竝罷職。" 傳曰: "所啓兩事, 皆是可愕。 依啓可也。"
地名: 南原 (全羅道, 都護府)
年: 1551.0

○下全羅監司鄭彦慤書狀, 
                【其狀曰: "海南縣竄逐罪人梁允溫, 以罪重人, 不自畏懼, 偃然坐于官舍至爲過甚。 允溫以逆賊同謀之人, 網漏之言, 曾已聞知。 近考道內守令等受由置簿冊, 則允溫名下, 乙巳年二月二十九日, 古阜地亡妻歸葬, 又於乙巳七月二十三日, 京畿地亡妻歸葬受由。 已葬之妻, 欺冒道主, 再度受由, 無緣上京, 至爲綢繆。 臣巡到求禮縣, 其時隨陪律生朱萬亨、急將奴億連、典吏金積等推問, 則朱當亨招內: ‘前縣監梁允溫, 乙巳年亡妻歸葬受由, 八月初二日, 本縣起發, 同月十二日入京。 十三日尹任家入內, 終日言話, 十九日, 又到尹任家, 竟日相話, 夜深乃還。 二十一日, 尹任家歸, 到午後還來本家, 卽時下來。 一時輜重棄置, 隨後下來, 發京日乘昏到宿良才驛。 急急馳來, 二十九日南原地, 忠順衛尹伯衡茅亭止宿, 三十日還官。 及聞京中之事, 心不在此, 而黃芚寺上歸, 留二日下京。 其後或川邊或野次, 常常早去暮還’ 云。 億連招辭同。 金積招內: ‘縣監其時上京, 留連還官卽時, 衙內下人等, 潛相涕泣, 見人則抆淚而止’ 云。 尹任家歸到, 夜深乃還, 必有謀逆。 八月二十二日, 尹任謀逆事覺, 其前一日, 允溫歸到任家, 獨身推出, 夜宿良才驛, 奔忙馳還。 尹任八月二十八日賜死, 九月十二日, 依律凌遲, 妻子緣坐, 允溫則八月三十日, 到衙。 其時尹任及其壻尹興禮, 時未被誅, 而心不在此, 山野橫行, 至於奴僕亦抆淚揮涕, 則與尹任同心謀逆, 被誅疑慮, 逃避設計, 明白無疑。 如此大逆之賊, 至今共戴天日, 臣民所共憤云云。"】
              于政院曰: "罪人梁允溫拿來推鞫。"

○命三省交鞫梁允溫。
                【允溫供曰: "二月曾於古阜歸葬亡妻, 七月則允溫以獨子, 欲掃父墳, 而國恤卒哭前, 不得以掃墳之事受由, 故果以亡妻歸葬, 再度受由。 且尹任家歸到之事, 則因受由上京, 婚姻之間, 三度往見。 初往時, 則宰相柳泓同坐而話, 再往時則有一名不知通政堂上, 先到雜話, 允溫先出來。 三往時則書寫人申濆歸到, 允溫先出。 其累往之由, 則女子上京時, 轎軍及順天場馬請受之時而已。 允溫非如有名文士, 尹任豈欲爲爪牙乎? 不意獨身抽出, 奔忙馳還事, 只受七日之由, 而八月十一日來京, 二十一日還去, 已爲進限, 守令不可過限久在故也。 求禮程途, 或九日或十日, 而至二十一日發程, 三十日還官, 則豈不分晝夜馳去乎? 良才驛及南原
                  尹尙衡家(第)
                    〔茅〕
                  亭止宿, 則的實。 伯衡家止宿時, 尹任及興仁竄逐之奇聞之。 到官言于女子曰: ‘汝之舅父, 以大宰相, 彼竄逐之罪, 必是大事也。’ 且黃芚寺留二日, 及
                    〔川〕
                  邊野次, 常常獨自早去暮還之事, 則十室之邑, 公事不多, 故山寺及川邊野次, 或作軟泡之會, 或以放鷹之遊。 前後往來, 不止十度, 而尹任被誅之後, 全不往來也。 且衙內奴婢等潛相抆淚之事, 公衙典吏, 所不得相見也。 官舍坐在之事, 則監司巡到時, 入庭逢點後, 東門出歸, 則恐監司望見, 出歸于西軒, 暫坐階上而歸也。 與尹任同心謀逆之事, 則允溫壬寅年十一月, 以求禮縣監赴任, 妻則以病在家, 與尹任定婚, 癸卯春分前, 妻乃下歸本縣。 允溫言于妻曰: ‘尹任以武人位高, 無妻且多妾焉, 爲其婦者, 豈有樂事?’ 仍以女手面醜足大之事, 辭婚於尹任, 任不聽而强之。 不得已牽制, 甲辰年四月爲婚, 乙巳八月, 尹任伏誅。 平日素無情分, 且職位等級懸隔。 謀逆之事, 豈可遽議於允溫乎? 求禮律生等, 以已遞被罪人之事, 必誣服矣。"】
              
            

○乙亥/以內需司奴檢同告狀, 下于政院曰: "內需司奴婢復戶, 自祖宗朝爲之, 故南原奴婢稅外復戶, 再三捧承傳行移, 而南原姦吏等專不擧行, 如有陳訢之人, 則或稱部民告訴, 或稱盜賊, 羅織虛罪, 操弄侵虐, 至爲姦暴。 記官梁萬里, 依元惡鄕吏例, 令刑曹推考, 南原府使、判官, 不能禁抑, 而聽下人所爲, 令其道監司推考。"

○舍人以左右相意啓曰: "南原府使、判官, 以內需司奴婢事, 一時皆罷, 官務虛踈, 迎送有弊, 罪亦公罪。 近來犯公罪之人, 皆多命罷, 於政體何如? 請依其罪而罪之。" 答曰: "豈不計迎送之弊乎? 內需司奴婢復戶事, 承傳啓下, 屢度行移, 而全不擧行, 或稱盜賊, 或稱部民告訴, 囚禁濫刑。 大抵今者, 人不畏法, 不奉君命, 故如是罷職耳。"
地名: 南原 (全羅道, 都護府)
年: 1594.0

○推鞫廳
                【委官柳成龍、承旨尹承吉。】
              啓曰: "呂大老所供如此。 若有事干, 則當先鞫問, 以得端緖, 而無憑問之處。 當身當爲刑推乎? 何以爲之? 敢稟。 招辭大槪, "前縣監呂大老, 年四十三。 素不交人, 出身已過十年, 知面目者絶少, 無賴之徒, 相知萬無。 忠淸道則足迹一不寄着, 宋儒眞則無一面之分。 辛卯冬, 以中學訓導, 別抄學中年少若干人, 考講製述, 儒眞日課能誦, 製述超等, 別加褒賞, 始知姓名。 其陰蓄不軌之謀, 全不知之, 如曩日所云。 吉三峰則形迹猶有可疑, 我則時方仕宦。 壬辰年知禮縣監除授, 九月以軍糧不謹, 拿詣王獄, 蒙宥還家。 因老母妻子飢餓, 將收貢奴婢, 十一月下興陽, 則縣監裵興立, 亦皆見知。 歲幕到南原居同壻梁天遇家, 正月晦, 流寓于鎭安地, 奚暇入伽倻、入海島? 無賴之徒, 盜弄於潢池, 形迹敗路之後, 辭窮無所指的, 前日聞名之人, 無不亂引, 尤爲兇慘" 云。 答曰: "姑爲仍囚, 徐爲察處。"
地名: 南原 (全羅道, 都護府)
年: 1595.0

○乙未/特進官李增
              
                【爲人模稜, 素無立脚。】
              啓曰: "變初臨津之戰, 劉克良以爲: ‘賊勢熾盛, 其鋒不可當。 莫如姑退, 以觀其勢。 申硈以爲: ‘不可偏師臨之。’ 賊騎來壓, 我軍敗北, 士卒殲盡, 水爲之不流。 逗留不進, 固兵法之所忌, 而輕擧妄動, 致師徒之撓敗, 則莫如全師少退之爲愈也。" 鄭經世啓曰: "梁惠王, 以土地之故, (縻)
                〔靡〕
              爛其民, 孟子, 以不仁目之。 興兵構怨, 豈帝王之意哉?" 上曰: "帝堯在上, 大禹爲將, 而苗民三旬逆命; 孔子爲政, 季路爲將, 而孟氏不肯(隨)
                〔墮〕
              城, 予甚怪焉。 無乃史傳之誤耶?" 鄭經世啓曰: "經傳所載, 不可瑕疵, 而至如孔子誅少正卯等事, 皆齊、魯大儒附會之說。 豈皆聖賢之言乎?" 上曰: "此說是矣。" 鄭經世啓曰: "兵火之後, 湖南稍完, 凡百支供, 專責於湖南。 以故湖南凋弊, 比他道尤甚。 土賊之蠭起, 職此由也。 爲方伯、爲邑宰者, 當百分撫摩, 思所以勞來安集, 而近聞華使南下之時, 列邑守宰, 修築橋梁, 不遺餘力, 道路則以八尺爲限, 有如通衢大路, 其勞民大矣, 而監司視之亦不治, 御史聞之亦不怪。 民生愈困, 怨歸朝廷。 國事如此, 極爲寒心。 雲峯
              八良峙, 實東方阨塞之處, 今乃斲破岩石, 做出一大路。 是豈國家設險之意哉? 湖南人心, 素稱强悍, 比諸嶺南, 有同楚、越。 頃日監司宿南原時, 夜半有一人, 潛來窓外, 手刃吏房, 監司亦云: ‘人心如此, 何事能成?’ 以此觀之, 湖南之事, 極爲可憂。" 鄭經世啓曰: "天下雖安, 忘戰必危。 我國與賊相持, 皆有忘戰之心。 萬一賊謀叵耐, 再肆侵犯, 則人心瓦解, 孰能禦之? 大槪, 兵不知將, 將不知兵。 當初申砬之僨軍, 皆由於(比)
                〔此〕
              。 然軍無不可用之軍。 將帥苟賢, 則軍卒不散矣。 以趙憲言之, 錦山之戰, 憲立於旗下, 戰不旋踵, 故士卒不潰, 至於張空拳冒白刃, 終日力戰。 雖趙憲無謀輕進, 未免敗衄, 而能使士卒, 力戰不退, 爲可貴也。" 上曰: "我國二百年, 不知兵革, 猝遇勁敵, 故金湯失守, 賊徒長驅, 如入無人之境, 而趙憲自募軍卒, 感動以義, 其勢有異矣。 兵家之事, 勢而已。 豈可以一槪論之哉?" 鄭經世啓曰: "近日中外之人, 多毁李鎰, 然尙州之民, 至今不忘。 變初, 嶺南之人, 顒望王師, 有如失母之赤子, 列郡之卒, 無所統屬, 及李鎰來到尙州, 發倉粟而饗士, 出誠言而曉諭, 一日之間, 得壯士三千人。 乃出陣于平野, 方爲習陣之際, 賊之先鋒, 已到前川, (濔漫)
                〔彌滿〕
              於廣野, 鎰顔色不動, 略無畏懼之形。 力戰移時, 尹暹、朴箎, 皆死焉。 鎰單騎突出, 退在忠州, 與申砬同日敗師。 然釜山一敗之後, 無一人拒之者, 而獨李鎰, 糾合軍人, 與之接戰。 終雖敗北, 其爲人也, 未易得也。" 李增啓曰: "倭奴接刃之時, 皆以鳥銃爲前鋒, 故所向無敵。 我國, 則以烏合之衆爲先, 以勇猛爲殿, 故前鋒旣潰, 擧軍望風而遁逃矣。 姜燦, 爲端川郡守時, 與賊交鋒, 乍進乍退, 佯若敗遁, 竢其鐵丸之已盡, 乃縱兵以蹂之, 强弓之下, 無不勦滅矣。" 上曰: "此乃零賊也。 若分三運, 次次放砲, 迭爲先後, 則何敢當哉?"

○接伴使李恒福
              
                【不根持論, 好詼諧, 無實才, 徘徊於是非之間。】
              馳啓曰: "天使, 近日乃分付曰: ‘將移密陽’ 云。 密陽一境, 萑莽極目, 不見人烟, 城內舊基, 只有數家, 止接極難。 沈遊擊慮我國支供之難, 欲令倭人, 來供於密陽。 虛的雖未詳知, 論以事體, 則天使時在我地, 而不能支供, 至使賊人來供, 甚爲未安。 天使旣在其處, 我國之人, (答)
                〔若〕
              無支供, 則所留者極少, 大小倭奴, 十、百爲群, 紛然來集, 此亦倭營。 天使進駐, 非出於自已之見, 必有主張分付之處, 而天使在北京時, 賊曰: ‘必須天使出來, 吾乃退’, 則不待賊退, 而天使已渡江; 及到京城, 則又曰: ‘必須來駐南原, 吾乃退’, 則又來居昌; 今賊又曰: ‘必須來駐密陽, 吾乃退’, 則又欲進駐密陽。 以此料之, 操縱伸縮, 一在於賊, 不在於天使。 今往密陽, 賊若曰: ‘必入吾營, 吾乃可歸’, 則以從前如彼之擧, 安知不入賊營, 而堅駐密陽之理乎? 近觀沈遊擊, 則一向催他天使速入海邊; 天使, 則一向催賊渡海。 今欲令倭人, 來供天使於密陽, 安知遊擊深密之計? 深料其賊未渡海, 則天使不入賊營之勢, 催天使少進一步, 旣駐密陽之後, 托以朝鮮難供, 盡使倭人來供, 坐令天使, 不知不覺, 忽在賊營之計也歟? 此則臣之一時偶然區區之過慮事。"
                【九月初二日, 成(貼)
                    〔帖〕
                  。】
              上下備邊司。
地名: 南原 (全羅道, 都護府)
年: 1597.0

○戊戌/楊摠兵
              
                【名元。】
              來, 上幸慕華館, 迎慰禮也。 上曰: "皇朝拯濟小邦, 恩實罔極。" 元曰: "向者成軍而出, 只復兩城, 而未殄倭奴, 今拜國王, 使人大慙。" 上曰: "前旣蒙恩, 今又荐臨, 請行謝拜。" 元曰: "不敢勞動。" 上使更請, 元曰: "殲賊而后, 行謝拜可矣。" 上與元拜揖就坐。 元曰: "禦倭之地, 甚處是緊?" 上曰: "鳥嶺以南殘破甚, 不可住大軍, 南原, 是全羅要害之地, 而比他道稍完, 此地如何?" 元曰: "吾奉命以出, 何異朝鮮將官? 但欲識要害處固守爾。 第吾所住處, 必便於馳騁可矣。 吳摠兵來, 則當守何地?" 上曰: "南原便於騁馬, 故小邦之意, 欲大人住此, 而吳大人住箚忠州爾。" 元曰: "若是則好矣。 但天朝分付異此, 作速移咨可矣。 且南原有軍餉乎?" 上曰: "軍糧艱得措備, 而蕩敗之餘, 所儲不敷爾。" 元曰: "軍糧足, 然後可以守城。 若不敷, 則三千兵所食, 何以給之?" 上曰: "若三萬兵半月之糧, 則難以繼矣, 三千所餉, 則敢不措備乎?" 元曰: "權慄、金應瑞所率軍丁幾何, 而所幹何事耶?" 上曰: "命召兵曹判書李恒福問之。" 對曰: "成允文、金應瑞所領, 各二千, 而權慄則只帶手下軍, 諸將所率, 左右道合, 只萬餘名爾。" 元曰: "吾須與秩高陪臣, 可以節制金應瑞、成允文者偕往, 可以協力爲事。 且南原城子不固, 必須改築可。 守令崔濂及全州府尹朴慶新, 竝力修築可也。" 上曰: "修築當唯命。 且大人凡有所令, 令於權慄爲當。" 元曰: "吾在中朝, 迺極重之人。 吾生産, 優於國王矣。 今奉命以出, 軍丁若有犯法, 便施其刑矣。 但貴國事事怠慢, 須用申飭。" 上曰: "陪臣當依敎。 小國將官, 若有罪過, 則大人自當譴責。" 元謂通事曰: "爾邦之人, 性素恇怯, 見賊則逃散之不暇。 他日若更如是, 俺手自斬之。 今若修築城子固守, 則全羅一道, 有金湯之勢矣。" 上曰: "爲小邦如是分付, 多謝。 當依敎申飭。" 仍敎恒福曰: "摠兵之意, 先爲下諭諸將。" 元曰: "兵家自有勝敗, 吾豈若爾國之人, 見賊則扶携而逃哉? 自分以死爾。" 上與元, 行茶禮, 遂呈禮單, 元曰: "所贈甚多, 今不敢受。 後日成(切)
                〔功〕
              之後, 則雖多, 亦奚以辭? 前日平壤戰捷之後, 則蒙國王厚賚而安心受之矣。" 上曰: "大人再臨, 小邦敢無此禮?" 元曰: "前所送已受, 此則決不可受。" 上請行拜禮, 元請行揖而罷。

○政院以提督接伴使張雲翼言, 啓曰: "卽刻寗國胤生擒倭子一名, 差人押到, 提督令通事朴大根譯問, 則倭答曰: ‘原係倭將毛利管下奴丁, 回到淸州, 得病落後, 九月二十四日被擒, 而當初關白分付諸將: 「盡殺朝鮮男女, 鷄犬不遺, 然後再聽分付云。」 故攻陷南原時, 倭子戰死者百餘人, 將欲進犯王京, 到稷山地, 爲天兵所殺死五百餘名, 千把總死者、二十餘人。 以是淸正, 令負紅旗人, 傳令, 使之撤還, 關白亦傳令曰: 「若已搶全羅、忠淸二道, 急急撤兵, 十月初二日上船, 二十日內, 當到日本, 而違則當斬云。」 故各營將領, 恐其違期, 蒼黃退回云云。’ 提督曰: ‘豈有理? 爾言甚謊。’ 倭言曰: ‘小的旣到此地, 命在老爺, 豈敢謊說? 若我言不是, 則甘伏重刑云云。’ 敢啓。" 傳曰: "知道。"

○朔己未/賊陷安陰
              黃石山城。 縣監郭䞭、前咸陽郡守趙宗道死之。 初, 淸正自西生浦西入全羅道, 將與行長會攻南原, 元帥以下皆望風引去。 安陰縣監郭䞭居官僅二載, 得吏民心。 體察使李元翼以黃石爲湖嶺咽喉, 賊所以爭, 隷三邑兵, 命䞭守之, 令金海府使白士霖助之。 賊大至于門南, 䞭督戰晝夜不懈, 士霖知事急, 縋下其妻子而遁。 䞭子壻吏民皆號泣, 請早爲計, 䞭笑曰: "此吾死所, 何計之更爲?" 踞胡床, 神色不變, 竟遇害。 二子履常、履厚抱持罵賊, 賊幷殺之。 䞭女嫁柳文虎, 文虎爲賊所擄, 郭氏已出城聞之, 謂其婢曰: "父死而不死, 爲有夫在耳。 今夫又被執, 吾何忍獨生?" 遂自經死。 趙宗道以前咸陽郡守家居, 嘗曰: "吾是食祿之人, 不可與奔竄之徒同死草間。 死當明白死耳。" 率妻子入城, 作詩曰: "崆峒山外生猶喜, 巡遠城中死亦榮。" 遂與䞭同死。
地名: 南原 (全羅道, 都護府)
年: 1598.0

○鎭海居正兵全風上, 自賊中逃來言曰: "往在壬辰年八月, 避亂山谷, 爲賊所擄, 屬於倭將山道之陣中, 留安骨浦月餘, 隨山道渡海, 抵日本國都東距一日程鎭域軍里, 鎭域軍里, 乃山道所治之邑也。 又從山道副將尤多凌其, 爲奴服役, 往往持文書, 送于船所, 蓋尤多凌其, 乃山道之管戰船將也。 船數則一百二十餘隻, 前年六月, 山道再領其軍, 來泊于釜山浦, 七月間閑山島接戰後, 下陸于河東前浦。 由求禮陷南原, 到全州, 卽還河東, 蓋往返二十餘日矣。 留河東一旬, 山道盡擧船隻, 以水路, 由順天、興陽, 至右水營前洋, 與統制使接戰, 倭賊爲半死傷。 退泊于務安地, 連日焚蕩後, 還入于順天, 築城於倭橋, 而又令走難宮守之, 山道卽還日本, 而隨尤多凌其, 移泊于光陽地獐島。 又聞尤多凌其還入日本之奇, 不勝懷土之情, 乘夜逃來, 來現縣監" 云矣。

○經理接待都監郞廳, 以右議政意, 啓曰: "昨夕, 黃應陽入來。 臣今朝相見, 則行長所送倭子七名, 拘留在任實, 朱元禮獨來, 已到天安, 明日當到此云。 應陽因言老爺欲處置朱元禮, 殺一人無益。 且浙江、福建近處, 被擄人留在倭營者, 其數甚多, 若聞此言, 則必阻其出來之心。 老爺性急, 而不深思, 事體或如此, 我心甚悶。 卽刻經理招臣, 出示行長、正成同名稟帖。 其書大槪寫稱: ‘授都督、僉事行長、正成等, 叩稟天朝經理、朝鮮都察院楊老爺臺前。 日本欲朝貢, 被朝鮮阻阨, 小邦國王發兵, 遂抵王京、平壤, 擄二王子。 因沈遊擊調戢其間, 蒙天朝大恩, 錫以封典。 朝鮮猶不修好, 小邦國王又發兵問罪朝鮮, 以至南原, 而楊摠府不商量以見敗, 此非小臣之罪也。 今老爺提兵再來, 日本諸人, 不知所措。 望老爺, 商量善爲處分, 以安生靈云云。’ 經理說道: ‘此稟帖, 非倭中文字。 必是我南邊人, 在彼處寫出矣。’ 仍指示善爲處分之語曰: ‘這奴極奸狡。 今則比往時不同, 兵亦多來, 糧亦多發, 倭實要退去, 則我好進兵防守, 然我只要一戰而已。 但倭退之後, 爾國何以能了? 目今運糧事, 萬分緊急, 須竭一國之力, 晝夜火速搬運。 今聞尙州等處留住兵, 已缺糧, 只喫菜根、溪柳穗云。 急速設法搬運, 以圖接濟。’ 又曰: ‘咸鏡道虜情怎麿樣?’ 臣說道: ‘奴兒哈赤動兵攻勦江邊居胡人三百餘家, 又挐數百餘人, 來到三水郡禁耕地方, 屯住耕種。 玆以乞老爺差官嚴禁耳。’ 經理笑曰: ‘朝鮮多會文人, 何不賦一詩退此虜?’ 廣寧虜變稍定, 祖承訓不宜回去。 我欲代李寧, 還送尙州。 我聞晋州江那邊, 倭子積峙糧餉甚多, 而朝鮮無一人出奇, 潛燒積聚, 何無謀如是耶?’ 云。" 傳曰: "大人譏我國之言, 眞貫珠之言矣。"

○炎威比酷, 霖溽仍之, 不審大人動止何似。 傾慕方罄, 忽蒙惠翰。 遠隧下國, 華軺雖遠, 而嗣此好音, 風儀未接, 而誨逾提耳, 歸依有地, 感戢難兪。 顧惟小邦, 沐皇朝雨露之澤, 戴皇朝字小之仁, 君得以保社稷, 民得以保其居, 于今二百年有餘矣。 其生息之蕃, 蓄積之富, 一毫一物, 皆非小邦之所私有, 實皇朝之所就也。 至于不穀之身, 獲戾于天, 島夷搆亂, 被兵最酷。 彼逆酋秀吉, 先以假道爲言, 而蹂躪七道, 後以講和緩兵, 而乘時再逞。 小邦綿綿扶植, 得保有今日者, 皆天朝拯救之力也。 上年秋, 賊將行長, 襲破閑山舟師, 仍進逼南原, 殺天兵三千, 淸正繼而領大軍, 隨會兇鋒, 已逼稷山, 幸賴天兵堵截, 都城獲全。 倘非皇上之恩, 小邦必再爲灰燼矣。 不穀於兵燹之後, 削弱益甚, 兵單糧竭, 不自支撑。 欽蒙皇上發水陸十萬兵, 歲運七十萬糧餉, 以戍我小邦, 而大人簡膺風憲重任, 糾督諸將, 卽小邦再生之望, 都係於大人。 不穀與孑遺而仰救, 豈有量哉? 小邦介在山海間, 而林藪川澤, 居其半, 地征有限。 再經倭奴焚搶, 倉庾掃地, 民(之)
                〔乏〕
              蓋(莊)
                〔藏〕
              , 小邦百僚師旅, 絶糧已數月矣。 去冬經理都察院, 使於慶尙道西路, 備辦六萬石, 應用兩月糧料, 不穀遣陪臣, 收儲九萬餘石。 大軍往回費用, 已三之二, 而自春至今, 東、中、西三路分箚官兵, 又供給殆盡矣。 天朝欽賜糧餉, 未及搬運, 今冬諸陪臣, 催括公私宿穀, 湊送軍前, 雖些少零碎, 不令留餘。 方盡收兩麥, 以待秋穀, 每慮一朝罄乏, 而後運不繼, 日夜憂煎, 玆者大人, 曲賜指諭, 致意丁寧。 不穀豈不自知皇上極古無前之眷, 而臣民亦豈不知皇上生死肉骨之恩哉? 皇朝發十餘萬之衆, 運十萬之粟, 以救小邦, 小邦上下, 亦安敢自私其穀, 坐視大軍之乏糧哉? 況大軍朝以撤, 則小邦夕以亡, 大軍夕以撤, 則小邦朝以亡。 小邦豈不念朝夕之覆亡, 而恬不爲動念哉? 唯是雖欲黽勉, 而力不及, 不穀之所大悶也。 不穀當申飭諸臣, 殫竭力量, 以小補不給, 不敢忽也。 幸願大人, 矜憐體諒, 拯濟小邦, 有始有終, 使小邦永有所賴, 曷勝至幸? 雖違乍久, 瞻遡冞切, 日俟東征而有衮衣也。 臨楮思竭, 不得縷縷。 統惟亮恕。
                【陳御史效前回帖。】
地名: 南原 (全羅道, 都護府)
年: 1599.0

○前刑曹佐郞臣姜沆, 齋沐百拜, 西向慟哭, 謹上言于主上殿下。 伏以, 臣在往年丁酉, 以分戶曹參判李光庭郞廳, 督運楊摠兵糧餉于湖南。 糧餉幾集, 而賊鋒已薄南原, 光庭亦向京師, 臣與巡察使從事官金尙寯, 傳檄列邑, 收召義兵, 思漢之聚者, 僅數百人, 而顧戀家屬, 旋卽解散。 臣不得已舟載父、妻子、兄弟, 遵西海, 以謀西上, 而篙士齟齬, 不能運船, 倘佯海曲, 猝遇賊船。 臣自度不得脫, 與家屬俱墜水中, 艤岸水淺, 盡爲奴倭所執, 惟臣父獨乘別船, 故得免同時俘殺。 分戶曹募粟空名告身數百通, 竝爲淪沒。 奉職無狀, 上辱朝廷, 益無所逃罪焉。 賊認臣爲士族也, 齊縛臣及兄弟於船樓徽纏, 所着手服盡裂, 越三年, 痕未磨滅。 賊遽回船, 至務安縣一海曲, 賊船彌滿數里許。 我國男女, 與倭幾相半, 船船號哭, 聲震海山。 至順天左水營, 賊將一人, 載臣及臣兄濬ㆍ渙、妻父金琫等及臣等家屬於一船, 押送于倭國。 到倭國, 南海道、伊豫道、大津城, 囚置我國被擄者, 無慮數千, 盡爲卒倭廝殺。 新來者, 晨夜啼哭, 曾來者, 或化爲倭, 歸計已絶。 臣以李顯忠挺身南走, 一事開誘, 莫有應者。 至翌年四月晦, 京師竹肆居人被擄於壬辰者, 自倭京逃至伊豫, 洞曉倭奴言語。 臣誘以西歸之意, 其人遂與定計。 以臣了不解倭語, 不帶舌人, 則寸步亦無以自致故也。 遂以五月二十五日, 自髡爲倭語, 乘夜西出, 妻子則紿棄於伊豫, 二兄則約會於豐後, 從臣者, 舌人及妻父金琫而已。 行三日, 潛憩于海上, 竹林中有一倭僧, 年可六十餘, 洗身瀑布, 假眠岩石。 舌人潛告臣等所以來之意, 僧哀嘆再三, 許以船濟臣于豐後, 此舌人橐中銀四錢償債。 臣等喜甚, 從僧下來, 十步之內, 忽逢値渡守者之部曲道兵者, 領卒倭遽至, 知臣之逋播也, 勒還于大津城。 自是之後, 防禁益嚴。 有金山
              出石寺僧好仁, 頗解文字, 見臣哀之, 禮貌有加。 因示臣以其國題判、方輿、職官, 諺錄無餘, 臣旋卽謄寫。 又聞倭僧日雲家, 有其國輿圖, 甚詳備, 因舌人換出, 復以目擊之形勢, 參我國廟算之得失, 而間以愚者之千慮, 竊議於其間。 嗚呼! 敗軍之將, 尙不得不以語勇。 況臣被擄, 偸生於賊窟中, 輒敢饒筆, 犯分論事, 極知僭越, 無所逃罪, 然竊伏惟念, 古之人有以尸諫, 臨死而不忘其君者。 苟有利於國家, 則亦不可以罪人而遂已也。 萬里鯨海之外, 九重獸闥之上, 或未洞燭此奴情狀。 前後使蓋之出入, 不但往還忽遽, 戒禁密嚴, 所得或未詳備, 被擄脫還之人, 又多氓隷之人, 菽粟不分者, 所聞見, 或未的實, 故玆敢冒陳。 倭僧題判中, 以倭諺書塡處, 臣卽以我國諺書謄注, 而蔚山人金福者自言: "都元帥權慄之家奴也, 癸巳秋被擄, 亦來伊豫州。 謀以重貨, 賃倭船西歸。" 故臣卽以所謄錄者, 付其人。 萬一得徹於睿鑑之下, 則扶桑一域, 雖在絶海之表, 而此奴肝膽, 照在八彩之前, 變詐百出之醜奴, 必以明見萬里爲神, 而防禦應接之際, 不無絲毫之裨補矣。 賊以其年八月初八日, 移臣置於(大坂城)
                  〔大阪城〕
                
              , 船行幾滿月, 始至(大坂)
                  〔大阪〕
                
              。 坂者, 倭之西京也。 居數日, 又移臣置于伏見。 伏見者, 倭之新京也。 賊魁旣死, 賊路情狀, 與前日每異。 臣竊恐我朝之注措、改守, 或(共)
                〔供〕
              機會。 因與被虜士人之在倭京者東萊
              金禹鼎、河東
              鄭昌世ㆍ姜天樞、晋州
              姜士後、尼山
              宋廷秀等, 謀取朝夕米, 各貿銀一錢, 因擇舌人之洞曉言語, 莫能辨異國人者, 資其路費船價, 使達于疆域之表, 書未發而群倭已撤還矣。 臣百計謀還, 手無一錢, 不得已傭倭書, 得白銀五十餘錢, 潛買倭船, 陰結壯士十餘人, 與東萊
              金禹鼎等, 共謀西歸。 臣兄濬, 率篙卒、舌人, 以今年三月十二日, 先往船所, 臣與兄渙、妻父金琫及禹鼎等, 未起身時, 水邊之人, 潛告守倭家, 倭奴發卒搜捕, 囚繫二十日, 久乃得解。 舌人二名斬死。 嗚呼! 計窮矣, 技竭矣, 千里萬計, 竝落虛空矣。 豈臣之區區向日之誠, 不足以感動天地, 有此萬端阻礙耶? 嗚呼! 嬴秦棄禮而上功, 仲連欲蹈東海; 武王以仁而伐暴, 伯夷猶餓西山。 況倭何等醜奴, 此地何等絶域, 於我國臣民, 何等讎虜也? 況臣之家世, 自國初以來, 巡問使臣淮伯以下, 越若碩德希顔、希孟, 以及龜孫、鶴孫, 祖、子、孫、兄弟四世, 公卿將相, 其不受一命者, 只臣祖、臣父耳。 臣之從兄昆弟四十餘人, 不識一行書者, 咸以勳臣苗裔, 得免負羽從軍之役, 茂林豐草, 雨露百年。 臣又以漢南布衣, 冒忝科第, 職秩雖下, 履歷雖淺, 而往年甲午秋冬, 猥以銀臺假郞, 入侍便殿者, 幾二十數。 日月之光, 近臨咫尺, 天語溫溫, 降問姓名。 丙申冬, 又忝尙書郞, 自頂至踵, 盡歸造化, 生成大澤, 未報塵垢, 而遽陷於絶域之外, 虺蜮之穴, 一日偸生, 萬死無赦。 鴻毛之命, 豈暇顧惜, 片時之痛, 非不堪耐, 而顧念一時滅名, 有同溝瀆之自經。 上之不能建忠立節, 報補國家, 下之不能明處死, 以留榮名而圖復者, 在昔忠臣烈士之如文天祥、朱序者, 俱不得免。 前史不以爲非, 而予其全節者, 良以身雖被擄, 而所未嘗被擄者猶在也。 臣之陋劣, 雖下古人萬分, 而願忠之志, 不讓古人。 一脈螻蟻之命, 一息尙存, 則犬馬之誠, 萬折不已。 卽當竭節圖還, 就顯戮於王府之下, 縱令身首異處, 猶勝死葬蠻夷。 況醜奴情狀, 已落臣堵中, 萬一天假其便, 釁有可乘, 則卽當以不費之身, 首三軍之路, 憑國家之威靈, 上雪山陵、宗社之辱, 下灑秦臺、燕獄之恥。 此臣之所以耿耿自奮, 腸一夜而九回也。 嗚呼! 遠托異國, 古人所悲, 在歇後語也。 此生餘年, 不敢望復覩漢官威儀, 而生還對馬島, 望釜山一抹, 而朝以至夕以死, 更無絲髮餘憾矣。 其在伊豫時, 所錄倭情及賊魁斃後擬上倭將, 竝錄如左。 伏願殿下, 勿以小臣之偸活無狀, 而竝錄臣言, 陽開陰闔, 雷厲風亂, 間以此書從事, 則於折衝禦侮之際, 豈曰小補之哉? 云云。
地名: 南原 (全羅道, 都護府)
年: 1600.0

○慶尙道觀察使金信元馳啓曰: "三月二十九日, 小船一隻, 東大洋出來, 捕獲, 則其中南原校生姜義國等, 率我國被擄男女幷五十四名走回。 問其賊情, 則平秀吉死後, 各處將倭, 咸聚倭都, 築城備械, 日日鍊兵。 淸正, 則己亥十月, 自中戰死云, 而未知虛的。 其年三月, 肥前州
              倭奴等, 約聚軍兵, 釜山、熊川等地, 擄掠爲言, 將欲渡海之際, 對馬島倭奴, 適往肥前州, 說稱天朝萬兵, 征討對馬云, 其計遂止云云。"
地名: 南原 (全羅道, 都護府)
年: 1604.0

○張晩狀啓: "淳昌居生員曺應瑞等九人呈書內, ‘故學諭贈司諫柳公彭老, 在變初, 與高判書敬命奮義, 偕作倡義興師, 直赴君父之急, 整旅北首之際, 聞錦山爲倭賊巢穴, 充斥湖南, 迫在朝夕。 於斯時也, 七路崩潰, 唯湖南獨全, 則國家恢復之本, 不在他而在此, 故欲先除此賊, 而赴行在, 徑抵錦山, 與賊相搏, 而交鋒未幾, 官軍奔潰, 獨義兵殊死戰, 而賊衆我寡, 勢不支吾, 幕中諸賢, 俱死於旗鼓之下。 噫! 諸賢忠烈, 固無等差, 獨爲斯人, 尤有所感者, 倭奴旣陷義陣, 事無奈何, 人皆奔北, 公之奴, 策公之馬曰: 「事急矣。 盍去諸?」 公問曰: 「大將安在?」 奴紿曰: 「大將已先矣。」 公數步, 知大將在後, 卽旋馬往從。 奴控馬泣請, 公不聽, 奴又强之, 公拔劍欲擊, 奴乃止。 大將見公曰: 「公乘健馬, 盍先避之?」 公曰: 「子在, 安敢先?」 竟與大將, 同死一處。 其視死如歸, 從容節次, 澟澟乎忠烈乎, 使人景仰。 國家嘉崇義烈, 慰答忠魂, 贈之以司諫, 朝廷恩典, 固爲至矣。 然司諫, 三品官耳。 視斯人節義, 已爲未滿, 而旌表一事, 則益闕焉, 此乃士人之所大恨也。 伏乞將此顚末, 聞諸朝廷, 使大書特書, 以旌其閭, 則不特先生朽骨, 恩及九原, 且使居氓過客, 皆將指點矜式曰: 「忠臣柳某之閭」 不亦美乎? 且公之配金氏, 傷毁過節, 至於引刀自刺, 亦可謂儷美匹休, 而此豈非有所感而然歟?’ 玉果居生洪敬復等二十六人呈書內, ‘俊士南原
              安瑛, 己卯名賢處順之曾孫, 判書李後白之外孫也。 其父早世, 獨與母居平居奉母至孝。 其母爲覲親, 辛卯冬入洛, 壬辰倭賊, 直向京城, 瑛未及將母, 京城陷賊。 瑛不知其母之所在, 以喪人自處, 及高敬命之擧義也, 瑛從之。 蓋滅賊尋母, 酬君親忠孝之計也。 錦山之役, 與大將及柳彭老, 同死一劍。 嗚呼! 瑛可謂烈士也。 旣孝於親, 又忠於君, 終死於義。 忠孝節義, 卓卓如此, 而旌不及門, 爵未顯名, 老母妻子, 飢餓轉輾, 豈非傷歎者乎? 伏願將瑛事迹, 上達九重, 復其戶、錄其子壻, 廩給其母妻, 以扶一道節義, 以快湖南公議’ 事呈書。 褒奬忠節, 事係重大, 係是一道公論, 多士所呈, 不敢不達。"
地名: 南原 (全羅道, 都護府)
年: 1606.0

○司諫院
                〔啓〕
              前啓南原府使鄭賜湖罷職事: "聖廟至嚴, 固非雜人所可接迹之處。 而乃於去月二十五日夜, 東廡壁上, 無賴之徒明燭雜書一時朝紳及宮人、內官之名, 添註列錄, 評論題品, 無慮千百餘字。 多人聚觀, 傳播藉藉, 此係是匿名之書, 固不足言, 而但守僕等居常守護, 晝夜不離, 而致令聖廟, 有此怪鬼之事, 其間情狀, 有不可測。 請令該曹, 更加嚴治。 頃日臺官將此推治之意, 已爲論啓, 則爲該官者, 所當明正嚴推, 而一番囚禁之後, 視之尋常, 顯有歇後之狀, 物情深以爲未便。 請該曹堂上推考, 色郞廳罷職。" 答曰: "允。 聖廟壁書之變, 此是奸兇之所爲, 雖不足動人, 一毛人之兇惡, 至於如此, 汚辱聖廟, 在法當治。 又非倉卒間, 急書而走者之比, 其狀尤可疑, 欲待推考公事之入, 將有以處之耳。 本館首奴及守直奴子, 其他可疑之人, 竝囚禁嚴訊, 窮推摘發, 以正其罪。 但匿名書, 父子間不得傳說, 乃是國法。 而互相傳說, 其間又必不無不淑者, 敷衍增益之弊。 傳之者固已妄, 而亦有其罪矣。"
地名: 南原 (全羅道, 都護府)
年: 1624.0

○憲府啓曰: "行副護軍李安訥, 當适變之日, 潛懷觀望之心, 敢以許多悖逆之言, 肆發於衆會之中, 其忘君向賊之罪, 不可一日容貸。 春川府使黃致敬, 乃以前規之說, 發於公坐, 厥罪惟均, 請亟命拿鞫定罪。 校書校理梁慶遇, 本以孽産, 奴事爾瞻, 逞其小才, 諂媚百端, 尙漏罪籍, 輿憤極矣。 頃日适亂, 掌令崔葕, 方在南原, 以募兵聚會一鄕, 慶遇於衆中發言曰: ‘前者熒惑入南斗, 旋有反正之擧。 今又有是變而有是兵, 時事豈不殆哉!’ 當軍士會議之日, 敢發妖言, 沮撓人心, 請遠竄以懲其惡。 賞罰人主之大柄, 賞不僭而名器重, 然後可以勵世而圖治。 乘軒三百之譏, 纔易一醉之說, 不可不戒也。 賊适犯闕, 乘輿播越, 凡有血氣, 莫不思死於主辱之日, 況有識士夫乎? 蒼黃顚沛之際, 縱有羈靮之勞, 乃是臣子職分內事。 況日字不多, 道里不遠, 比諸壬辰扈從, 則豈不懸殊, 而一時恩賞, 至於百餘人之多, 貪天之功, 以爲己力, 實非臣子之所安。 隨事輒酬, 有若市道, 亦非王者之政。 況西來將士, 雖已勘勳, 力戰士卒, 未及論賞者尙多, 不無沙中之語, 而先錄微勞, 越序超資, 大非所以勵戰士而勸有功也。 矧又纔經四品者, 驟躋通政, 亦涉太濫, 請扈從賞加, 亟命改正。" 答曰: "李安訥、黃致敬, 似無觀望之心, 然公論如此, 削奪官爵, 梁慶遇, 罷職。 賞加改正事, 苟有功勞, 雖多何傷? 捐親戚徇國難之忠, 不可不償, 勿爲煩論。" 其後李安訥等事, 累啓從之。
地名: 南原 (全羅道, 都護府)
年: 1628.0

○己卯/諫院啓曰: "南原府使宋興周, 私奸邑婢, 重失體面。 及被臺評, 少不懲戢, 駄歸鄕里, 翺翔道路, 事極可駭。 請罷職。" 答曰: "遞差。"
地名: 南原 (全羅道, 都護府)
年: 1671.0

○全羅監司吳始壽馳啓: "飢餒已極, 殺越之變, 無處無之,至於墓寇, 曾所未聞, 而寶城郡校奴日命, 寺奴崔日, 南原府御營軍金元民, 私奴哲石等, 發人藁葬, 赤脫衣服, 公然偸賣, 爲屍親所覺, 稱以迫於寒凍, 無辭就服云。" 上下其啓刑曹, 議大臣, 皆以爲: ‘雖曰迫於寒凍, 原其情狀, 甚於强盜, 其罪應死, 在法罔赦。’

○全羅監司吳始壽馳啓: "飢餒已極, 殺越之變, 無處無之, 至於墓寇, 曾所未聞。 而寶城郡校奴日命、寺奴崔日、南原府御營軍金元民、私奴哲石等, 發人藁葬, 赤脫衣服, 公然偸賣, 爲屍親所覺, 稱以迫於寒凍, 無辭就服" 云。 上下其啓於刑曹。 刑曹請議大臣, 皆以爲: "雖曰迫於寒凍, 原其情狀, 甚於强盜。 其罪應死, 在法罔赦。" 命依議施行。
地名: 南原 (全羅道, 都護府)
年: 1694.0

○庚午/慶尙道
              陜川郡, 有牛産四犢, 一身兩頭兩尾。 全羅道
              南原縣, 校婢牧丹, 一胎産三子, 其母仍死。
地名: 南原 (全羅道, 都護府)
年: 1700.0

○韓原正
              樞, 卽宗班之無識悖妄者也。 下往全羅道, 恣行作弊, 南原營將閔最重, 視爲賊黨, 譏捕拘囚。 及知爲宗室, 道臣據實啓聞, 遂下吏, 因判義禁有故, 久未議處。 是日藥房入診時, 上命特宥。 承旨嚴緝, 言不可全釋, 不聽。 先是, 狼川儒生等上疏, 首言聖廟奴婢苟簡狀, 仍陳本縣王子宮折受之弊, 上下該曹議。 至是, 上曰: "嫌其單擧折受, 藉重聖廟奴婢, 此無非本縣指嗾之致。 因此而還給折受處, 則後弊有不可言, 分付勿施可也。"
地名: 南原 (全羅道, 都護府)
年: 1739.0

○藥院入診, 左議政金在魯、右捕將具聖任請對同入。 命設親鞫, 原任大臣、禁府堂上、兩司幷牌招。 時有二男子到慶恩府院君家, 自稱居南原, 有戚誼令通之, 門者自外却之。 未幾又持狀而往, 奴輩以爲此非呈狀之處又逐之, 而其家疑其非常, 卽送言于捕廳。 捕廳跡而捕其一, 問其姓名, 卽梁纉揆也。 探其囊有二紙, 一則是呈府院君家書也, 一則是《感故園夢賦》, 句近二百。 其呈文語多妖惡奇怪, 賦中亦多隱語, 往往有凶悖陰譎之意。 聖任見之大驚, 言于在魯, 與之請對。 在魯白上曰: "此不過狂者耳。 若使古人當之, 不必上達, 而末世則難矣。 捕將旣請對, 故臣亦與之偕入矣。" 仍以書與賦上之。 上覽之曰: "漢時男子有稱太子者, 而此尤怪矣。 乘犢車者非狂, 故朱子書於《綱目》矣。 今此現形者極怪矣。" 蓋纉揆呈書中, 有自稱王子之說, 其事類漢時犢車男子, 故上敎如是, 而在魯等皆以爲狂也。 上亦疑其狂, 而其賦多凶言, 故慮有一種凶徒, 嗾而敎之, 遂命設鞫親問。 上曰: "捕將問其居住乎?" 聖任曰: "居在南原, 而與梁廷虎爲踈族, 其名字亦用梁聖揆之行, 且得糧於廷虎家云矣。" 上曰: "梁廷虎誤認爲族, 給糧不異矣。" 是日將暮, 上御金商門, 鞫纉揆。 纉揆供: "乙巳年爲僧, 甲寅年還俗, 受學於本郡人盧世琛, 今年六月, 世琛以《感故園夢》出題, 使之作賦, 而勸令上京, 依其家。" 云云, 其家卽指慶恩家而言也。 於是上問諸臣, 在魯曰: "似是接魍魎之人也。" 上曰: "雖眞狂, 安能免死乎? 宜直爲正刑。" 諸臣言: "此若先誅則獄情無以究竟。" 上從之, 命以明日更鞫。 大司諫柳復明申前啓, 不允。 上仍問臺啓中聖鐸等三人誰也? 復明曰: "世貞、允昌也。" 蓋只擧末端, 故復明誤認, 而其實則姜世胤、李獻章也。 復明引避請遞, 命遞差, 以其申建院事故也。 掌令韓鳳朝申前啓, 不允。